Sterkman bult spiere oorsee | Netwerk24
Sterkman bult spiere oorsee
Bloemfonteinse sterkman Chris van Rensburg (28) gaan van 7 tot 9 Desember aan die Wêreld-sterkmankompetisie (in die kategorie ligter as 80 kg) in Raleigh in Noord-Carolina, Amerika, deelneem om sy kragte teen internasionale sterkmanne te meet.
Chris neem al sedert 2010 aan gewigstoot deel, maar dit is dié sterkman-kompetisies wat sy eintlike passie is.
Hy het die afgelope twee jaar behoorlik die titels in die ligter as 80 kg-kategorie ingeryg.
In 2016 was hy die wenner in die Afrika- kwalifiserende sterkmankompetisie en in dieselfde jaar eerste in Afrika se sterkmankompetisie.
In 2017 was hy eerste in die Arnold Classic Afrika- kwalifiserende kompetisie én in die Arnold Classic Afrika- internasionale sterkmankompetisie.
Vanjaar was hy eerste in die Arnold Classic Afrika- kwalifiserings-kompetisie, eerste by die Suid-Afrikaanse kwalifiseringskompetisie en by die Arnold Classic Afrika- internasionale sterkmankompetisie.
Hy is daarna na die Wêreld se sterkmankompetisie in Amerika genooi.
Chris is baie opgewonde om nou die eerste keer aan so ’n kompetisie oorsee deel te neem.
Chris sê hy is al ’n paar keer genooi, en die mense wat saam met hom by die Muscle Pro-gimnasium in Dan Pienaar oefen, het hom aangemoedig om dié keer die groot stap te neem en internasionaal deel te neem.
Saam met sy afrigter, Ricardo Baretto, oefen hy weeksdae twee uur lank en Saterdae is dit vier uur se harde oefening.
Al die oefening baat hom goed, want hy het in Mei vanjaar tydens ’n kompetisie sy boarmspier geskeur.
Hy sê egter hy is nou weer fiks en gereed vir deelname oorsee.
Hy is een van net drie Suid-Afrikaners wat na dié
kompetisie in Amerika genooi is.
Chris sê die kompetisie bestaan uit sewe verskillende aktiwiteite wat oor drie dae beslis word.
Die wenner is die een wat die meeste punte gesamentlik aanteken.